El president del PPC, Xavier García Albiol, ha carregat aquest dimecres contra la voluntat del president del Govern, Carles Puigdemont, de demanar per carta al cap de l’executiu espanyol, Mariano Rajoy, l'inici de les negociacions sobre els termes i les condicions del referèndum. “Vull dir-li a Puigdemont que si envia una carta al president espanyol sigui per parlar dels problemes reals de Catalunya i que no pretengui convertir Rajoy en un còmplice”, ha manifestat Albiol en una compareixença al Senat. El líder del PPC també ha exigit al president del Govern que demani disculpes per atribuir a l’executiu espanyol un "fals boicot" a la companyia aèria Norwegian. Xavier García Albiol ha carregat aquest dimecres amb duresa contra el president de la Generalitat a qui ha acusat d’atribuir un fals boicot del govern espanyol a la companyia Norwegian per una piulada que Puigdemont va fer dimarts on deia: “L’Estat està desconnectant de Catalunya i no governa per a tots. Ni votar ni volar”. Ho va dir en referència a les declaracions del conseller delegat de Norwegian,  Bjørn Kjos, que des de Barcelona va assegurar que si tingués els drets la companyia començaria a volar demà mateix entre Barcelona i Tòquio. García Albiol ha qualificat aquesta piulada de “fet greu i d’escarni” i ha dit que el president de la Generalitat només té una sortida “mínimament digna” que passa per demanar disculpes a la companyia per haver compromès “la seva línia d’actuació i la seva estratègia a Catalunya i a Espanya”. De passada, també l’ha emplaçat a demanar disculpes al conjunt dels catalans “per haver-los intentat enganyar”. Durant la seva compareixença, el president del PPC també ha considerat que Carles Puigdemont i Oriol Junqueras cada cop cometen “més errades” i estan “més radicalitzats”. “A mesura que s’acosta l’hora de la veritat tenen una actitud més maldestre des d’un punt de vista polític i s’està posant en evidència que cada dia són menys”, ha manifestat.  Finalment, Albiol ha considerat que el president de la Generalitat i el seu equip viuen en “una realitat paral·lela” i que “Puigdemont i Junqueras només es representen a ells mateixos”. En aquest sentit, ha afegit que “la seva forma de pensar i d’actuar no és representativa de de la immensa majoria dels catalans”.

Summary: Albiol diu a Puigdemont que si envia una carta a Rajoy sigui per parlar dels “problemes reals de Catalunya”


La mare detinguda a Girona ha reconegut haver ofegat la seva filla de 10 anys a la banyera durant la reconstrucció del crim que s'ha fet al pis de la ronda Ferran Puig. Ha explicat també que abans de posar-la dins l'aigua, havia adormit la menor subministrant-li medicaments. Cap a tres quarts de vuit del vespre, els Mossos s'han tornat a endur la dona, que té 49 anys, en un cotxe patrulla. La inspecció ocular, que ha durat aproximadament una hora, s'ha fet en presència de l'advocat de la detinguda, de la comitiva judicial i dels agents de la Divisió d'Investigació Criminal (DIC). Segons ha informat el Tribunal Superior de Justícia de Catalunya (TSJC), els pares de la nena estan separats i no consten antecedents de violència al nucli familiar. La detinguda queda ara sota custòdia policial, en espera de passar a disposició davant la magistrada titular del jutjat d'instrucció 1 de Girona, que és qui s'ha fet càrrec del cas. L'Ajuntament ha convocat per aquest dimarts a les dotze del migdia un minut de silenci a la plaça del Vi en record de la menor.  (En aquesta actualització s'ha inclòs part de la declaració de la mare sobre la mecànica del crim) El crim ha passat en un pis situat al número 28 de la Ronda Ferran Puig, a tocar de la Devesa de Girona. A les 15.05, els serveis d'emergència han rebut l'avís a través del 112 que una dona havia mort la seva filla ofegant-la a la banyera. Els fets haurien tingut lloc cap a dos quarts de dues de la tarda. Fins al lloc s'hi han desplaçat efectius dels Mossos d'Esquadra i del Sistema d'Emergències Mèdiques (SEM), que hi ha enviat tres ambulàncies medicalitzades. Els efectius d'emergències han estat intentant reanimar la nena durant molta estona i, poc abans de les cinc, l'han traslladada en ambulància fins a l'hospital Josep Trueta. No s'ha pogut fer res per salvar-li la vida. La Divisió d'Investigació Criminal (DIC) de la policia catalana s'ha fet càrrec de la investigació, tutelada pel jutjat d'instrucció 1 de Girona (en funcions de guàrdia). Cap a les quatre de la tarda, els Mossos s'han endut la dona emmanillada fins a la comissaria de Vistalegre, on una forense li ha fet una primera exploració per determinar si estava en condicions de fer la reconstrucció dels fets amb la comitiva judicial. A les sis, just abans que fonts hospitalàries confirmessin la defunció de la menor, la policia ha tornat a traslladar la dona fins al pis de Ferran Puig. La comitiva judicial (magistrada, fiscal, forense i lletrada de l'administració de justícia) han procedit a la reconstrucció dels fets en presència de la detinguda i del seu advocat.  Segons fonts properes a la investigació, durant aquesta diligència, la dona ha tornat a admetre els fets. La mare ha confessat haver subministrat medicaments a la nena per adormir-la i, després, haver-la ofegada dins la banyera. El TSJC informa que la detinguda, que té 49 anys i és de nacionalitat espanyola, estava separada del pare de la menor. El mateix tribunal indica que no consten antecedents de violència a la unitat familiar. Els Mossos investiguen ara els antecedents de salut mental de l’arrestada. Minut de silenci L'Ajuntament de Girona ha convocat un minut de silenci per demà al migdia a la plaça del Vi en record a la menor i en suport a la família i amistats. L'alcaldessa, Marta Madrenas, ha fet una piulada a Twitter dient que està "consternada" pel succés i demanant "el màxim respecte per la família".  Es preveu que demà els Mossos d'Esquadra prenguin declaració policial a la detinguda. El cos de la menor s'ha traslladat a l'Institut de Medicina Legal de Girona (IMLG) on demà es preveu practicar l'autòpsia. Entre d'altres, els forenses hauran de prendre mostres per enviar-les a toxicologia i confirmar que la menor –com sosté la mare- havia ingerit medicaments. La dona, a qui segons fonts judicials investiguen per un delicte d'assassinat, queda sota custòdia policial en espera de passar a disposició del jutjat.

Summary: ACTUALIZACIÓ:La mare detinguda a Girona reconeix haver ofegat la filla a la banyera durant la reconstrucció del crim


El síndic d'Aran, Carles Barrera, coincidint amb la Hèsta d'Aran, ha demanat el desplegament ''immediat'' de la Llei d'Aran i fixar els compromisos d'una compareixença al Parlament de Catalunya per poder rendir comptes de com s'està desplegant. Barrera ha explicat que la Val d'Aran ha celebrat, aquest any, la seva Diada nacional, amb un sentit especial, perquè va ser el 17 de juny de 1991 quan va recuperar les institucions pròpies, després d'un segle i mig. El president de la Generalitat, Carles Puigdemont, ha presidit l'acte institucional de la festa a l'antic santuari de Mijaran des d'on ha expressat el seu ''compromís polític'' amb la Llei d'Aran i ha afirmat referent al seu desplegament que ''no ens podem adormir ni ser gasius'' i que cal ''ser ambiciosos''. La festa commemora la restitució del Conselh Generau d'Aran i la recuperació dels seus drets i privilegis.

Summary: El síndic d'Aran reclama el desplegament ''immediat'' de la Llei d'Aran coincidint amb la celebració de la Diada nacional


Cares d'alegria i molta emoció entre els assistents aquest dilluns a l'acte de restitució d'una part de la documentació confiscada durant la Guerra Civil a mig centenar de propietaris dels anomenats 'Papers de Salamanca'. Amb aquest ja són quatre els actes que s'han dut a terme i tot i que s'han lliurat la majoria dels documents, més del 95'5%, el conseller de Cultura, Santi Vila, s'ha compromès a restituir-los en la seva totalitat. Vila ha lamentat que l'acte arribi amb tant de retard, "perquè moltes persones s'han quedat pel camí", i ha qüestionat la "qualitat democràtica" de l'estat espanyol pel retard evident en el retorn dels papers.  Des de la Comissió de la Memòria, Pilar Rebaque, tot i que ha assenyalat que la lluita "encara no han acabat", s'ha mostrat contenta amb motiu d'un nou acte de "reafirmació democràtica" i un acte de "reparació" per als propietaris d'uns documents "sostrets amb sang", que ajuden a no deixar "impunes" els actes de la dictadura. Els fons lliurats als propietaris aquest dilluns van arribar a les mans de la Generalitat procedents del Ministeri de Cultura espanyol entre 2008 i 2014. Després de les investigacions per poder-los fer arribar als seus titulars, finalment s'han lliurat documents corresponents a confiscacions fetes a 35 persones, una família, una empresa, sis associacions culturals i esportives, tres entitats religioses, deu associacions polítiques de rereguarda, dotze centres republicans i partits polítics i nou sindicats i entitats afins.  Dels 50 titulars beneficiaris dels fons i documents restituïts, 38 resideixen a Catalunya, cinc a Mèxic, quatre a França, dos a Espanya i un al Brasil. En la major part de les ocasions han estat els néts dels afectats qui han recollit els documents, tot i que també s'ha pogut veure a fills, nebots i besnéts. En l'acte s'han lliurat documents amb un volum equivalent a gairebé 100.000 imatges digitalitzades, que representen prop d'un 10% del total de documentació confiscada a particulars retornada fins ara a Catalunya pel Ministeri de Cultura espanyol.  El director de l'Arxiu Nacional de Catalunya, Francesc Balada, ha agraït la voluntat de molts dels propietaris de cedir els documents a l'ANC perquè els custodiï i els pugui estudiar. Balada ha explicat que localitzar els propietaris dels documents no ha estat una tasca fàcil i ha estat fruit de la intensa recerca realitzada al llarg de l'any 2015, amb l'ajut d'altres arxius locals, ajuntaments, entitats de memòria i diversos particulars i a campanyes a les xarxes socials i al propi web de l'ANC. Amb els d'aquest dilluns, la institució ja ha identificat més de la meitat dels possibles titulars dels fons i documents retornats per Salamanca. Balada, també amb el compromís del conseller Santi Vila, s'ha compromès a seguir treballant per identificar-ne els hereus.  En l'acte s'han restituït fons i documents als descendents d'alguns polítics rellevats a la Catalunya del primer terç del segle XX. És el cas de les nétes del president del Parlament Joan Casanovas i Maristany (1890-1942), advocat i militant d'Estat Català, que va participar en la fundació d'Esquerra Republicana de Catalunya. Ell va ser president del Parlament l'any 1933 i conseller primer i president del Consell Executiu del Govern de Lluís Companys el 1936. En aquest cas s'han restituït disset monografies de la seva biblioteca personal. Entre la documentació, també destaca la lliurada sobre la ministra de Sanitat entre el 1936 i 1937 i escriptora anarquista Frederica Montseny, que inclou una monografia, una carta rebuda pel seu company Josep Esgleas enviada pel comitè executiu del POUM, i documentació corresponent als seus pares: Joan Montseny i Teresa Mañé. El nét de la primera ministra del govern espanyol s'ha desplaçat des de França per recollir la documentació dels seus familiars.  D'altra banda també s'ha restituït documentació bibliogràfica d Lluís Nicolau d'Olwer, que per disposició de la seva família serà reintegrada al fons personal del polític i acadèmic que es conserva a l'arxiu de l'Institut d'Estudis Catalans. Nicolau d'Olwer va ser fundador d'Acció Catalana el 1922, regidor de l'Ajuntament de Barcelona, diputat al Congrés i ministre d'Economia del govern espanyol l'any 1931.  El president de l'arxiu ha destacat la gran "riquesa" dels documents que s'han lliurat. Des de càrrecs polítics rellevants, passant per militants anarquistes, treballadors públics, mestres, empresaris, documentació relativa a partits com ERC o el PSUC i sindicats com UGT o CGT o plataformes que van ajudar a la lluita des de la rereguarda com l'Aliança Nacional de la Dona Jove.

Summary: 50 propietaris reben el tram final dels anomenats 'Papers de Salamanca' confiscats arran de la Guerra Civil espanyola


Un submarinista suís de 59 anys ha mort aquest diumenge al matí després de fer una immersió des d'una embarcació que ha sortit del port de Roses (Alt Empordà). Segons informen els Mossos d'Esquadra, l'home, que viatjava amb un grup que s'allotjava a l'Escala, ha baixat fins a 25 metres i ha patit una indisposició mentre sortia de l'aigua. Ja a la barca, ha perdut el coneixement. Salvament Marítim ha donat l'avís a les 12.04 i l'embarcació ha tornat a Roses. Fins al port s'hi han traslladat Mossos d'Esquadra i SEM. Els serveis sanitaris, però, no han pogut fer res per salvar-li la vida i han constatat la defunció. Després de fer l'aixecament del cadàver, han traslladat el cos fins l'Institut de Medicina Legal on li faran l'autòpsia per esclarir les causes de la mort.

Summary: Un submarinista de 59 anys mor després de fer una immersió a Roses


La Fundació Joan Miró ha actualitzat, en el marc del seu 40è aniversari, la seva exposició permanent i la col·lecció del pintor que ha estat enriquida amb la incorporació de nous dipòsits d'obra procedents principalment de la família Miró, la integració de la col·lecció Kazumasa Katsuta, fins ara allotjada en una sala específica, i la recuperació d'algunes peces clau dels fons de la Fundació, com els tríptics 'Pintura sobre fons blanc per a la cel·la d'un solitari' (1968) i 'L'esperança del condemnat a mort' (1974), o la 'Sèrie Barcelona', entre altres novetats. 'Joan Miró. Col·lecció' és una proposta per redescobrir la col·lecció permanent de la Fundació, amb un nou plantejament museogràfic. S'han recuperat així els espais que inicialment l'arquitecte Josep Lluís Sert i Joan Miró van preveure per presentar-hi algunes de les obres claus de l'exposició com els coneguts tríptics del pintor.  La mostra inclou 150 obres i es desplega en vuit àmbits que recullen "els aspectes que van marcar la recerca creativa de l'artista al llarg de tota la seva trajectòria", com ha apuntat la Fundació. L'exposició ocupa una superfície de 1.558 m2 i s'ubica a les sales que Joan Miró i l'arquitecte Joan Lluís Sert van projectar per acollir la col·lecció, ampliades l'any 1988 per Jaume Freixa. A partir del 9 d'abril, una programa d'activitats gratuïtes donarà la benvinguda a la nova exposició permanent amb el lema 'Fes-te-la teva!'.

Summary: La Fundació Miró actualitza i renova l'exposició permanent del pintor amb la incorporació de nous dipòsits


El govern espanyol ha dubtat de la "imparcialitat" i "independència" de l'informe del grup de treball contra les Detencions Arbitràries de l'ONU, que veu la detenció dels líders independentistes com un intent de "reprimir" i "silenciar" les seves idees. Fonts de Moncloa han posat el dubte el coneixement dels redactors de l'informe del cas d'Oriol Junqueras, Jordi Sànchez i Jordi Cuixart i han contestat que a l'Estat no es jutja les persones "per les seves idees". Moncloa veu "especialment greu" que el document s'hagi publicat abans que el judici al Tribunal Suprem contra els líders independentistes quedi vist per sentència: "Una lamentable circumstància que podria ser interpretada com una interferència en un procés penal en marxa", apunten les mateixes fonts. També han afirmat que cal millorar els mecanismes de control del grup de treball "per evitar la seva utilització amb fins espuris" i demana als seus responsables que estiguin alerta "davant dels intents de manipulació i desinformació als quals puguin estar sotmesos". El govern espanyol rebat l'informe i acusa els redactors de no saber de quins delictes estan acusats a l'Estat Junqueras, Sànchez i Cuixart i retreu que "considerin que és legal a Espanya la convocatòria d'un referèndum d'independència d'una part del territori, quan és clarament contrària a la Constitució". A més, Moncloa diu que l'informe dona per fet que les concentracions de setembre de 2017 eren a favor de l'1-O i no "destinades a obstaculitzar l'actuació de comissions judicials". També retreu que el document "no té en compte el principi de separació de poders i la independència judicial" i demana al govern espanyol que "adopti mesures que només corresponen al poder judicial". A més, Moncloa condemna que els redactors de l'informe "donin per cert que a Espanya es jutja a les persones per les seves idees, i no pels seus actes, obviant que a Catalunya qui expressa idees independentistes no és perseguit per la justícia".  Òmnium diu que Moncloa va demanar més temps Després de la reacció de Moncloa, fonts d'Òmnium han explicat que quan el grup de treball de l'ONU va "requerir" l'Estat, el govern espanyol va demanar una pròrroga per "disposar d'un període més ampli i preparar les proves i documentació que acreditava la seva tesi". Finalment, va acabar enviant la informació al grup de treball.

Summary: El govern espanyol dubta de la "imparcialitat" de l'informe de l'ONU sobre els presos independentistes


Rosalía ha estat gravant un documental sobre el seu fulgurant ascens fins a l'èxit. De la mà de la productora Honda Stage i la revista 'Billboard', el projecte audiovisual constarà de tres parts i portarà per títol 'La Rosalía'. Encara no té data d'estrena. Segons ha difós la productora a través de les xarxes, el documental abordarà com "l'estrella catalana de flamenc s'ha fixat com a objectiu esdevenir una artista espanyola d'influència internacional" i la seva passió per perseguir els seus somnis. En el tràiler, que ja està disponible, combina imatges de concerts, videoclips i altres d'inèdites, amb declaracions seves com a fil conductor.

Summary: Un documental repassarà la trajectòria musical de Rosalía


Un total de 700 casos d'arbovirosis -infeccions transmeses per determinats mosquits- es van confirmar a Catalunya entre el 2015 i 2018; concretament, 371 de dengue, 183 de zika i 146 de chikungunya. El secretari de Salut Pública, Joan Guix, ha advertit que els casos d'aquestes malalties poden "anar a més" en els propers anys a causa del canvi climàtic i la globalització. Davant d'aquesta situació, aquest dimarts s'ha presentat en una jornada amb professionals i experts el projecte de recerca PICAT (Plataforma integral per al control d'arbovirosis a Catalunya), que aglutinarà tots els actors implicats en el control d'aquestes malalties i que optimitzarà els fluxos d'informació. La plataforma també utilitzarà models de predicció del risc d'aparició d'un brot epidèmic autòcton i s'obrirà a la col·laboració de la ciutadania.  A més, la subdirectora General de Vigilància i Resposta a Emergències de Salut Pública, Mireia Jané, ha apuntat que seria "esperable" que es declaressin més casos autòctons d'aquestes malalties a Catalunya, després que es detectés el primer de dengue la tardor passada, i ha assenyalat que "hem d'estar preparats".

Summary: Salut Pública recorre a les noves tecnològiques davant l'amenaça creixent de les malalties transmeses per mosquits


Rufián afirma que el procés "transcendeix llengües i banderes" i situa Catalunya com "un país d'acollida" ACN Badalona.-Des de Badalona i en una clara referència a l'eslògan que va fer servir Xavier García Albiol en les passades eleccions municipals, ERC ha fet una crida a "netejar" el país del "racisme" del PP en les properes eleccions generals. Ho ha dit el candidat suplent al Senat dels republicans, Robert Masih durant el míting d'aquest dissabte al barri de Sant Roc. "Alguns pretenien que Badalona fos un bastió del racisme i un 70% dels badalonins van votar-hi en contra", ha afegit la número 4 al Congrés, Anna Surra. De la seva banda, el cap de llista, Gabriel Rufián, ha afirmat que ERC defensarà a tots els ciutadans per igual sense importar l'origen ni la llengua que parli cadascú. "El procés transcendeix llengües i banderes", ha destacat mentre parlava de Catalunya com "un país d'acollida". Gairebé un centenar de persones de la comunitat índia i paquistanesa han assistit al míting.

Summary: ERC insta des de Badalona a "netejar" Catalunya del "racisme" del PP


La cobertura de les escoles bressol a Catalunya ha augmentat els últims 15 anys, passant del 31% dels infants de 0 a 3 anys escolaritzats el curs 1998-1999 al 44% el curs 2014-2015. Això s'ha aconseguit amb la davallada de la natalitat i la immigració des del 2011 i amb l'obertura de nombroses escoles municipals, passant de 327 a 925. En canvi, les privades han passat de 619 a 544 en el mateix període, amb 4.000 places menys. No obstant això, encara hi ha importants desigualtats territorials. Mentre en els municipis petits i mitjans hi ha més oferta que demanda, a les ciutats grans falten places, però, a més, les localitats de renda més baixa són les que tenen menys oferta, amb diferències que van del 60 al 20% d'infants escolaritzats. Hi ha pocs estudis sobre l'oferta, la demanda i les condicions d'escolarització dels infants de 0 a 3 anys, escolarització que no és obligatòria i sobre la qual la Generalitat té competències exclusives. Tot i l'impuls legislatiu del 2004, el Govern no ha creat cap escola bressol pròpia des del 1998, de fet, ara en té una menys de les 43 inicials. Tampoc ha creat una estructura administrativa per dirigir o coordinar els projectes educatius de les llars d'infants, cosa que sí fa en l'educació obligatòria. Per suplir aquesta mancança d'informació sobre la qüestió, la Fundació Jaume Bofill va encarregar un estudi a Jaume Blasco. Aquest investigador ha arribat a la conclusió que l'escola bressol és gairebé l'única política pública per a infants de menys de 3 anys, i que el 56% que no van a l'escola bressol no reben gairebé cap altre suport. De fet, a banda de les escoles, només hi ha algunes deduccions fiscals per a famílies nombroses, monoparentals o amb discapacitats, els permisos de paternitat o maternitat, reduccions de jornada laboral i petits subsidis. Així mateix, recorda que la Generalitat ha retallat a la meitat les aportacions a les escoles bressol durant la crisi, passant de 147 milions d'euros el 2009 als 71,5 el 2013, mentre que els ajuntaments, les diputacions i les famílies han assumit la resta del cost. Els pares han de pagar un 10% més de quota, de mitjana, i un 21% més de menjador. Així, el Govern va passar de pagar 1.800 euros per infant a 875, i va reduir de 8,8 a 3 milions les subvencions a les escoles privades. Comparant la taxa d'infants escolaritzats amb altres comunitats, Catalunya se situa per sobre la mitjana espanyola i només per sota d'Euskadi, Madrid, Galícia i Andalusia. El curs 2014-2015 els infants no escolaritzats de menys d'un any eren el 91%, els d'1 a 2 anys, el 61% i els de 2 a 3 anys el 43%. L'escola pública ha passat de cobrir l'11% de la població al 28%, mentre que la privada ha passat del 22 al 16%. Cal tenir en compte que l'any 1998 hi havia 134.000 infants de 0 a 3 anys, el 2011 es va arribar al pic de 210.000 i el curs passat van baixar a 178.000. La taxa d'ocupació de les llars privades ha baixat del 92 al 82% i a les públiques està estable al 90%. Però a les ciutats de més de 20.000 habitants hi ha més demanda que oferta. Així, en ciutats com Sant Cugat del Vallès o Esplugues de Llobregat, la cobertura ronda el 60%, tot i que Sant Cugat és la que té un major percentatge de cobertura per part de centres privats, un 42% de la població. En canvi, localitats com Figueres, Blanes, Badalona, Rubí o Santa Coloma de Gramenet estan per sota del 30%. La ciutat de Barcelona té una cobertura del 52%, amb una proporció similar de centres públics i privats. Blasco explica que per als infants no escolaritzats hi ha poques alternatives: família, cangur, espais familiars, grups de criança compartida o ludoteques. Aquests serveis estan molt poc o gens regulats i, segons Blasco, s'haurien de poder inspeccionar per part de l'administració, per donar garanties a les famílies. A banda, més endavant, es podrien incloure com a part de l'oferta educativa pública. Aquestes alternatives sorgeixen per la impossibilitat de pagar o d'accedir a una escola bressol, o per la voluntat de buscar una criança alternativa per als infants, que s'ajusti més a la idea educativa dels pares o a les seves necessitats de conciliació laboral, ja que els horaris de les escoles bressol són molt rígids.

Summary: La cobertura de les escoles bressol creix els últims 15 anys però encara en falta a les ciutats grans de renda baixa


El president de la Generalitat, Quim Torra, ha admès que no s'ha informat prou bé de la situació a les residències de gent gran arran de la crisi pel coronavirus. En una entrevista a 'Ser Catalunya', ha afirmat que no s'ha explicat "amb la claredat que s'hauria d'haver fet des del primer moment" i que això ha creat "alarma social", un "punt de desconfiança" i una "certa angoixa". Per resoldre-ho, Torra ha dit que a partir d'ara es faran rodes de premsa diàries per explicar l'estat de la situació en aquest àmbit. Tot i que no s'ha informat amb la "claredat que calia", el president assegura que ha estat una qüestió prioritària pel Govern i que la situació a les residències de gent gran és la "primera preocupació" de l'executiu.

Summary: Torra admet que no s'ha informat prou bé de la situació a les residències i que això ha creat "alarma social"


El portaveu de C's a l'Ajuntament de Barcelona, Paco Sierra, ha qualificat aquest dimarts d'"exercici d'hipocresia" la situació generada entorn a la publicació dels sous dels directius de TMB, que es van fer públics aquest passat dilluns al portal de transparència de l'empresa. Segons Sierra, l'alcaldessa, Ada Colau, ha exercit "de rància patrona" en el conflicte laboral obert, ja que l'Ajuntament va fer públics els sous dels treballadors de l'empresa durant un dels períodes de vaga i, en canvi, no ho ha fet amb els dels directius fins que l'ha forçat la Comissió de Transparència de la Generalitat. En roda de premsa, Sierra ha remarcat que els sous dels directius no es corresponen "a la realitat actual" i ha lamentat que altres empreses municipals també tinguin directius amb sous per sobre dels de l'alcaldessa, "per exemple el director dels Serveis Municipals (BSM)".

Summary: C's considera "hipòcrita" la situació a TMB i lamenta que Colau hagi actuat com una "rància patrona" en el conflicte


La policia espanyola ha detingut trenta persones arreu de l'Estat en una operació en centres de mineria de la moneda digital 'bitcoin'. Segons el Ministeri de l'Interior, l'operació, que s'ha realitzat conjuntament amb l'Agència Tributària, ha permès intervenir una de les majors quantitats de centres de mineria 'bitcoin' localitzats a Europa. Cinc de les detencions han tingut lloc a Barcelona i la resta s'han produït a Còrdova, Màlaga, València, Madrid, Palma i Lugo. L'operació s'ha dut a terme en el marc d'una investigació contra un entramat empresarial que es dedicava a la distribució il·lícita de continguts de televisió de pagament. Precisament, a Barcelona es trobaven els principals responsables d'una de les empreses importadores i fabricadores de decodificadores de continguts de televisió de pagament. Els detinguts disposaven d'un entramat empresarial a través del qual importaven els decodificadores -sense declarar-los correctament per eludir parcialment el pagament d'aranzels i IVA-, els distribuïen, creaven el 'firmware' que permetia accedir als senyals de televisió condicionada i posaven aquest programa informàtic a la disposició de l'usuari en fòrums i pàgines web que ells mateixos controlaven. Els continguts il·lícits es trobaven allotjats en servidors distribuïts en diferents localitats espanyoles i europees. L'operació ha comptat amb la participació de l'Europol i Eurojust en la seva fase final. La investigació va començar amb la denúncia d'una empresa afectada per la clonació de les seves decodificadores de televisió de pagament per part d'una altra empresa. Les indagacions van permetre acreditar que la distribució dels terminals falsificats es realitzava a través de pàgines web registrades a nom de testaferros i especialitzades en la venda d'aquest tipus d'aparells. A més, van aconseguir identificar un dels responsables de la vulneració dels drets de propietat intel·lectual, un empresari establert al País Valencià que dirigia un entramat mercantil propi dedicat a la comercialització de decodificadores de senyal digital de televisió que, convenientment manipulats, permetrien l'accés il·legal a continguts. Així mateix, es van descobrir les relacions de l'investigat amb diverses plataformes d'Internet que facilitaven tutorials per a la instal·lació d'aquest tipus d'aparells. Posteriorment, es van identificar altres membres de la trama i es va saber que aquest empresari pertanyia al segon graó de l'organització. Al capdavant de la trama es trobarien els responsables d'una companyia, situada a Barcelona i dedicada a la importació i venda de material elèctric i electrònic per a les telecomunicacions en general. Aquesta empresa és una de les principals importadores i fabricadores de decodificadores que, manipulats amb un firmware compatible amb el programari instal·lat de fàbrica, permetrien accedir a un servidor remot des del qual s'emetien continguts de plataformes de televisió de pagament de manera gratuïta. Una vegada identificats i localitzats els responsables de la trama i després d'analitzar tota la informació obtinguda durant les perquisicions, els agents van dur a terme diversos operatius a Còrdova, Màlaga, València, Barcelona, Madrid, Palma de Mallorca, Lugo i Cadis, on es van practicar 38 registres i tres inspeccions. L'operació va permetre detenir cinc persones a Barcelona, tretze a Còrdova, cinc a València, quatre a Màlaga, una a Madrid, una a Palma i una a Lugo, de les quals tres han ingressat a presó. Durant els registres, els agents s'han confiscat sis centres de mineria 'bitcoin', 48.800 decodificadores, 183.200 euros en efectiu, 78,3 bitcoins (amb un valor de 31.320 euros), 10 vehicles de gamma alta, 4 motocicletes, un vehicle de luxe falsificat, una avioneta, documentació bancària i comptable i material informàtic.  'Cardsharing' i IPTV La seva forma d'actuar va evolucionar del sistema conegut com 'cardsharing' fins a l'IPTV. El primer consisteix en l'accés a plataformes de televisió de pagament de forma il·legal mitjançant una antena parabòlica orientada a determinats satèl·lits, un receptor manipulat i una connexió a internet. Els receptors eren importats des de Xina i facilitaven la seva manipulació posant a la disposició dels usuaris en fòrums i pàgines web especialitzades un 'firmware' –programari que permet la visualització- que possibilitava l'accés de forma gratuïta als continguts allotjats en servidors remots manejats per la pròpia organització.  L'IPTV, a través del producte comercialitzat sota la denominació LinkTV, és un mètode més senzill que requereix menor logística, ja que a través d'una subscripció mensual, trimestral o anual, un terminal decodificador connectat a Internet permetia l'accés a més de 1.600 canals de televisió de diferents països, pels quals mancaven d'explotació de drets de propietat intel·lectual sobre els continguts emesos i sobre la difusió dels mateixos. Blanqueig de capitals L'organització blanquejava els importants beneficis obtinguts a través de productes bancaris complexos, inversió en immobles i vehicles de luxe, a més de mineria Bitcoin. L'operació ha permès una de les majors intervencions de centres de mineria de moneda virtual realitzada fins avui a Europa, invertint els guanys il·lícits en la creació dels citats centres per obtenir la moneda virtual. Fins al moment els investigadors han confiscat 78,3 bitcoins, amb un valor al mercat de 31.320 euros, la qual cosa suposa també una de les majors que s'han produït fins al moment, segons ha indicat el Ministeri de l'Interior El manteniment dels sis centres de mineria intervinguts tenia un elevat requeriment energètic, necessari per al manteniment dels sis centres intervinguts, que aconseguien instal·lant dobles escomeses elèctriques i defraudant grans quantitats de fluid elèctric a diverses ciutats espanyoles que ascendien als 400.000 euros anuals aproximadament.

Summary: Trenta detinguts en una operació en centres de mineria de la moneda digital 'bitcoin'


El Festival Strenes de Girona tanca una "una setena edició de rècord" amb més de 35.000 espectadors que han passat per algun dels 39 concerts que s'han fet. El seu director, Xavi Pascual, destaca el cap de setmana de la Festa Major d'Strenes que es va fer el 29 i 30 d'abril a la Plaça Catalunya i el concert inicial com els més multitudinaris. En concret, destaca el dissabte 27 amb els concerts gratuïts de Joan Garriga, Iseo & Dodosound and the mousehunters, Aliena i la Balkan Paradise Orchestra que va agrupar milers de persones. "Ha estat la Festa Major més multitudinària que hem tingut mai des de que vam decidir fer-la", ha assenyalat el Pascual. El director també destaca que han aconseguit vendre totes les entrades en onze dels divuit concerts de pagament que s'han ofert.  El bisbalenc Miquel Abras ha tancat a les escales de la Catedral de Girona la setena edició del Festival Strenes. Una edició de "rècord" que aquest any ha superat els 35.000 espectadors i que ha registrat una gran afluència de públic en els divuit concerts de pagament que ha ofert. De fet, en onze s'ha penjat el cartell de 'no hi ha entrades' i la resta han superat el 70% de l'aforament. "Aquesta és una gran dada", assenyala el director de l'Strenes, Xavi Pascual. Entre els esdeveniments més multitudinaris destaquen el concert inicial al Pont de Pedra, que aquest any va anar a càrrec dels osonencs Oques Grasses, i la Festa Major d'Strenes que es va celebrar l'últim cap de setmana d'abril. Pascual, de fet, destaca que la d'aquest any ha estat la nit de dissabte més multitudinària que s'ha registrat mai a la festa que es fa a la Plaça Catalunya de Girona. A banda, el director també posa en valor la "bona acollida" que ha tingut el nou escenari que s'ha instal•lat a les escales de Sant Domènec i que ha ofert concerts en petit format i gratuïts. També hi ha ajudat la climatologia. I és que només el passat divendres es van haver de suspendre concerts a la tarda, però cap dels de pagament. Preocupava especialment el que Mishima havia de celebrar a les escales de la Catedral de Girona i que al final va poder fer sense problemes.  Un festival "col•lectiu" Pascual ha destacat també que malgrat que el festival porta set edicions està "completament consolidat", en bona part gràcies al reconeixement del sector. "Aquí venen els artistes a presentar el més preuat que tenen, les seves noves cançons o gires i quan tracen l'estratègia, pensen en l'Strenes". En aquest sentit, el director del festival es mostra satisfet que els artistes s'hagin "fet seu" l'Strenes i explica que habitualment es troben que els grups els proposen tocar en certs espais concrets per poder oferir un tipus d'espectacle.

Summary: El Festival Strenes de Girona tanca l'edició més multitudinària amb més de 35.000 espectadors


La portaveu d'ERC, Marta Vilalta, ha assenyalat el govern espanyol per haver "ajudat a marxar" el rei emèrit Joan Carles I. La Casa Reial va informar dilluns que l'exmonarca marxaria de l'Estat espanyol per la "repercussió pública" que generen "certs esdeveniments del passat" de la seva "vida privada". En declaracions a Ser Catalunya, Vilalta ha deplorat aquest dimarts que s'hagi permès la fuga de Joan Carles I, ja que l'executiu espanyol tenia constància de les intencions del rei emèrit. "Han estat còmplices de poder fer que el rei marxés del país", ha lamentat. Per això, els republicans es mostren "totalment decebuts" amb el govern de PSOE i Unides Podem i avisen que "així és molt difícil trobar un camí d'entesa". "És un escàndol majúscul", ha dit Vilalta, perquè un sospitós d'haver comès casos de corrupció "anuncia que se'n va i no només això sinó que se l'ajuda". La republicana ha exigit que es jutgi Joan Carles I i pagui "per tot allò que ha robat durant aquests anys". "Així hauria de funcionar la justícia", ha valorat. En canvi, veu les institucions de l'Estat com a "còmplices" de la "fugida reial".

Summary: ERC acusa el govern espanyol d'haver "ajudat a marxar" Joan Carles I: "Han estat còmplices"


Entre les reivindicacions dels treballadors que els van portar a l’anunci de la vaga hi havia una denúncia per la “despreocupació” per la salut dels treballadors “que diàriament estan exposats a riscos i accidents”. Una altra de les qüestions que es reclamava era el pagament de les hores extra. Des del sindicat han explicat que CTC els ha donat “garanties” i els ha assegurat la millora de les condicions, per la qual cosa han decidit desconvocar la vaga.  Els treballadors de CTC que presten serveis a la seu que Victransa té a Vic i que havien decidit anar a una vaga del 25 de febrer a l’1 de març són una cinquantena de persones, entre personal de magatzem i conductors autònoms. La resta, una cinquantena més de persones, són treballadors interns de la companyia de transports vigatana. Des de Victransa han explicat que es van mostrar sorpresos per l’anunci de la vaga, però han celebrat la seva desconvocatòria.

Summary: Els treballadors de CTC arriben a un acord amb l’empresa per desconvocar la vaga de la setmana que ve


El Govern ha assegurat que el 2019 ha sigut un "bon any" pel que fa a l'ocupació i l'atur a Catalunya. Així ho ha explicat el secretari general del Departament de Treball, Afers Socials i Famílies, Josep Ginesta, en la roda de premsa de valoració de les dades de l'Enquesta de Població Activa (EPA) del quart trimestre. Ginesta ha defensat que "Catalunya torna a ser capdavantera i motor de l'economia del conjunt de l'estat", ja que continua sent la comunitat autònoma amb més ocupats, amb gairebé 3,5 milions; és el segon territori on més puja l'ocupació a escala absoluta (+87.009 ocupats) i on més han baixat el nombre de persones aturades (-45.600). Per sectors, el secretari de Treball s'ha mostrat "preocupat" pel descens d'ocupats d'un 1,5% a la indústria i ha assenyalat aquest àmbit com el "punt feble" del mercat laboral.

Summary: El Govern celebra que Catalunya hagi tornat a ser "capdavantera" i "motor" d'ocupació a l'Estat durant el 2019


Ciutadans ha qüestionat al conseller d'Interior, Miquel Buch, per què els Mossos d'Esquadra no practiquen detencions a Arran després que l'organització hagi reivindicat "l'atac" d'aquest dimarts a la seva seu. El portaveu al Parlament de la formació taronja, Carlos Carrizosa, ha reclamat al Govern la seva "obligació" d'evitar que hi hagi "atacs contra els demòcrates" i presentarà preguntes concretes sobre quines investigacions es fan quan l'autor dels fets "s'assenyala a si mateix". Carrizosa ha dit que mentre que "el separatisme pot anar a Madrid o on sigui a manifestar-se", "sembla" que els membres de Ciutadans hagin d'anar "amb escorta". "Ens volen com a ciutadans de segona?", s'ha preguntat. La formació està ultimant la denúncia davant dels Mossos per les pintades, on es llegeix 'Pels nostres cossos no passareu', i els vidres trencats. Carrizosa ha denunciat que la seu de Ciutadans, al carrer Balmes, ja ha patit vuit "atacs" més i que les seus de Girona, Lleida o l'Hospitalet, entre d'altres, han estat "atacades" 42 cops. Ha explicat que la porta ha quedat inservible i que l'hauran de tornar a canviar. D'altra banda, també ha denunciat que els representants de Ciutadans es veuen "insultats, agredits físicament" o que han patit "pintades o ratllades al cotxe". "Estem farts que els constitucionalistes hàgim d'estar arraconats pels intolerants i violents i per aquells que no toleren les idees dels altres", ha reblat. A més, ha reclamat que el Govern "actuï" per "responsabilitat", ja que són els encarregats de la seguretat pública. "Què fa Buch que no fa detencions?", ha insistit. "Anem a Amer i freguen el terra per on hem passat amb lleixiu", ha exemplificat Carrizosa. "No tenen res a fer els poders públics? Catalunya estarà al marge de les lleis? Ens volen com a ciutadans de segona?", ha preguntat. Carrizosa ha assegurat que la formació no es veurà silenciada "mai" perquè són "demòcrates" i exigiran que se'ls respecti.

Summary: Ciutadans qüestiona a Buch per què no hi ha detencions a Arran després de "l'atac" a la seva seu


El portaveu de l'associació Élite Taxi, Alberto Álvarez, s'ha mostrat satisfet pel dictamen de l’Advocat General del Tribunal de Justícia de la Unió Europea, que ha indicat que Uber és un servei de transports i se la pot obligar a tenir llicències. En declaracions a l'ACN, Álvarez ha subratllat que, a l'espera definitiva de la sentència, l'informe de l'advocat del TJUE és "clar" i Uber "s'haurà de regir amb les lleis del transport existents". Així mateix, el portaveu de l'associació considera que el dictamen té un "rerefons" i no només afectarà Uber sinó també les altres empreses del sector de l'economia col·laborativa que, segons apunta, exerceixen dins un buit legal. En aquest sentit, Álvarez ha puntualitzat que començaran a emprendre accions legals contra totes aquestes empreses. "Aquesta decisió ens dóna aire fresc després que durant aquests últims mesos ens estan criminalitzant amb moltes coses que no són veritat", ha assenyalat Álvarez. "Destaparem la gran mentida que estan dient aquestes empreses els darrers mesos", ha afegit el portaveu d'Élite Taxi, que ha recordat que el pròxim 30 de maig tornaran a mobilitzar-se per demanar que es diferenciïn les llicències de transport amb conductor (VTC) i el taxi. Segons Álvarez, la protesta que faran a Barcelona aquest dia s'allargarà entre 12 i 24 hores.

Summary: Élite Taxi celebra el dictamen de l’Advocat General del Tribunal de Justícia de la UE


L'entrenador del Manchester City, Pep Guardiola, ha assegurat aquest dissabte que "La veu del poble és més forta que qualsevol llei" en referència a l'aplicació de l'article 155 per part del govern espanyol. Després del partit contra el Burnley, l'entrenador català ha assegurat que avui "és un dia trist per a Catalunya, Europa i el món". Ha criticat que una cosa així passi en ple segle XXI ja que "el que volíem era deixar escoltar el poble i ni això ens han deixat fer". En aquest sentit, ha apuntat al PP, però també a Cs i PSOE. L'exentrenador blaugrana ha assegurat que la demanda de la societat és més important que les lleis, i fins i tot que la Constitució, segons ha recollit El Nacional.

Summary: Guardiola: "La veu del poble és més forta que qualsevol llei"


L'escriptor i advocat català Ildefonso Falcones, autor de 'La catedral del mar', ha negat aquest dilluns haver defraudat 1,4 milions d'euros a Hisenda, com assegura la fiscalia, mitjançant el cobrament dels drets d'autor en societats instrumentals radicades en paradisos fiscals. Falcones ha declarat com a imputat davant d'una jutgessa de Barcelona, després d'una querella de la fiscalia del passat mes de juny, i ha assegurat que tot el que va fer era legal, però que desconeixia l'entramat d'empreses encarregades de gestionar els seus drets. La fiscalia va presentar el passat mes de juny una querella contra l'escriptor Ildefonso Falcones, la seva dona i el seu germà, a qui atribueix tres delictes contra la Hisenda Pública. Segons el ministeri públic, els tres querellats van "idear i executar" un sistema a través del qual van transmetre els drets d'autor de les obres de Falcones "a entitats no residents a Espanya" de les quals formalment se'n desvinculaven, tot i que controlaven. D'aquesta manera, "aconseguien ocultar" a Hisenda "importants rendiments econòmics" traslladant aquestes rendes a "països de reduïda tributació". Segons càlculs de l'Agència Tributària, els tres querellats haurien defraudat 1,47 MEUR entre el 2009 i el 2011. Segons la querella, entre els anys 2009 i 2011, els ingressos econòmics de l'escriptor i la seva dona van procedir majoritàriament dels rendiments derivats de l'explotació dels drets d'autor d'obres com 'La catedral del mar', 'La mano de Fátima' i 'La reina descalza'. La fiscalia considera que els querellats van idear aquest sistema per presumptament defraudar de l'IRPF 757.692,31 euros l'any 2009, 464.800,43 euros el 2010 i 254.507,33 euros el 2011, segons els càlculs fets per l'Agència Tributària. Aquest sistema consistia, segons el relat del fiscal, en transmetre els drets d'autor de les obres de Falcones a entitats de fora de l'estat espanyol de les quals es desvinculaven formalment però controlaven. D'aquesta manera, traslladaven "importants rendiments econòmics" a països amb una tributació reduïda, com Irlanda, Xipre o les Illes Caiman. Així, del 2009 al 2011 Falcones hauria tingut uns rendiments nets de 4,4 milions d'euros, però només en va declarar 375.000 euros. L'entramat hauria començat el novembre del 2004, quan Falcones va transmetre al seu propi bufet d'advocats tots els drets econòmics de 'La catedral del mar', que encara no s'havia publicat, per 3.000 euros. Un any després, el bufet va vendre el 80% dels drets a una empresa dominicana per 61.000 euros. Poc després, l'1 de gener del 2006, encara amb el llibre sense publicar, una empresa del germà de l'escriptor va signar un contracte amb ell per pagar-li 36.000 euros anuals pels propers deu llibres a canvi del 80% dels drets. A finals d'aquell mes, aquesta empresa va vendre el 70% dels drets a l'empresa dominicana per 250.000 euros. Tot i així, una empresa irlandesa controlada pel germà era la cotitular dels drets d'autor en català i castellà, i una empresa xipriota era la titular dels drets en llengües estrangeres. Aquestes societats, segons la fiscalia, estaven controlades per l'escriptor, la seva esposa i el seu germà a través de societats interposades a llocs com les Illes Caiman o Miami. En sortir de la declaració, de més d'una hora, Falcones ha dit que tot el que va fer era legal, que l'entramat d'empreses era "correcte" i que ha pagat tots els impostos corresponents. Falcones s'ha mostrat "satisfet" per haver pogut declarar, convençut que podrà demostrar que tot plegat és un error d'Hisenda, que "podria anar més enllà d'una discrepància tècnica", tot i que no ha volgut afirmar si creu que l'Agència Tributària el persegueix per la seva popularitat. Als seus lectors i fans ha dit que confia  que els llibres els agradin més que aquest "sainet", "amb tot el respecte als tribunals de justícia". Segons fonts properes a l'autor, "Hisenda ho sabia des del primer moment, i si no va utilitzar els mecanismes que té, és problema seu". Segons les mateixes fonts, Falcones valorarà més endavant si paga el que li demana Hisenda per evitar el judici depenent del que li costi el procés judicial. L'escriptor hauria venut els drets d'autor a l'empresa del seu germà per problemes econòmics, però desconeixia que aquest els hagués gestionat des de l'estranger. El germà, Rafael Falcones, està previst que declari aquest proper dimecres davant de la jutgessa.

Summary: Falcones nega el frau a Hisenda i assegura que desconeixia l'entramat d'empreses en paradisos fiscals


La Political Science Association (PSA) del Regne Unit, associació que engloba més de 2.000 experts en ciència política, s'ha sumat a una carta oberta distribuïda a universitats d'arreu del món en què s'indica que el judici als síndics electorals de l'1-O és "indignant i desproporcionat". L'entitat ha donat suport als cinc encausats, que van actuar com a "observadors experts imparcials" del referèndum d'autodeterminació. PSA subratlla que, com s'indica a la carta, "no es tracta de prendre part en el debat d'independència", sinó de "condemnar la il·legalitat d'empresonar algú per les seves conviccions polítiques". A la carta s'indica que és "probablement la primera vegada a la història de la Unió Europea" que s'amenaça politòlegs i juristes amb una sentència de presó "només per fer la seva feina". I s'afegeix que "l'únic 'crim'" que van cometre va ser "utilitzar la seva expertesa per garantir que el referèndum es feia de manera imparcial i justa". A més recorden que actuaven a requesta del Parlament de Catalunya, "que tenia un mandat legal vàlid en aquell moment derivat de la llei 19/2017 relativa al referèndum d'autodeterminació de Catalunya". És per això que consideren que els síndics "no van fer res il·legal, en tant que el Codi Penal espanyol no té cap provisió legal específica per castigar l'organització de referèndums, encara que no estiguin autoritzats pel govern central". "Per tant –afegeix la carta oberta distribuïda a universitats d'arreu del món a la qual s'ha adherit la PSA- la seva persecució no és només espúria, sinó motivada en raons polítiques, que és una violació descarada dels drets humans". És per això que els politòlegs i juristes que signen la carta denuncien la "persecució" que fa Espanya dels "drets civils i democràtics bàsics". També afirmen que la "comunitat global" de professors universitaris està "indignada" per la "persecució" i demana "l'eliminació immediata de l'amenaça d'una sentència de presó" i la retirada de tots els càrrecs penals que se'ls imputen.

Summary: Experts en ciència política veuen "indignant i desproporcionat" el judici als síndics electorals de l'1-O


La candidata de Ciutadans, Inés Arrimadas, ha votat aquest migdia, a quarts d'una a l'escola Àusias March, on ha hagut de fer més de mitja hora de cua a causa de la gran afluència d'electors. Arrimadas ha atès a una gran multitud de mitjans de comunicació i ha animat a la població a sortir i anar a votar en una jornada que veu ''amb esperança'' com ''històrica''. La participació ''sempre és una bona notícia'' ha dit Arrimadas, que s'ha mostrat cautelosa amb el què auguren les enquestes. ''Estem tranquils'', ha afegit la candidata perquè considera que el partit ha treballat molt i ha conclòs que ''avui pot passar qualsevol cosa, s'ha de respectar el que vulgui la gent''.

Summary: Arrimadas: ''Pot passar qualsevol cosa, s'ha de respectar el que vulgui la gent''


El creixement del salari mitjà a Catalunya es debilita i només registra un augment del 0,2% el segon trimestre de l'any, el ritme més baix en dos anys i mig i el més dèbil entre les comunitats autònomes on s'incrementa el sou, segons un estudi d'Adecco. En aquest segon trimestre del 2020, el sou mitjà d'un català és de 1.793 euros al mes, uns 15 euros per sota del seu màxim històric. Les comparacions amb la resta de la Unió Europea indiquen que els catalans encara estan lluny dels nivells de salari dels europeus. L'any 2019, el sou mitjà a la UE va ser de 2.172 euros mensuals, mentre que a Catalunya va ser de 1.808 euros, un 16,8% menys. Un català ha de treballar 19 mesos per cobrar el mateix que un alemany en un any, segons Adecco. L'estudi indica que la bretxa salarial entre catalans i alemanys és de 1.060 euros mensuals, uns 12.720 euros a l'any, cosa que implica que la remuneració catalana és un 37% més baixa que l'alemanya.  La diferència segueix sent alta amb França, amb una bretxa de 619 euros mensuals i 7.428 euros anuals. Així, la remuneració catalana és de mitjana un 25,5% més baixa que la francesa, i un català ha de treballar 16 mesos per cobrar el mateix que un francès.  En comparació amb Itàlia, la bretxa és de 244 euros mensuals, uns 2.928 euros anuals, una diferència de l'11,9%. D'acord amb aquestes dades, un català ha de treballar 13 mesos i mig per cobrar el mateix que un italià, de mitjana.  Malgrat això, les remuneracions a Catalunya estan per sobre de la que tenen 15 estats de la Unió Europea i, de fet, els catalans dupliquen el que cobren set d'aquests països. Els casos més extrems són Bulgària i Romania, on cobren un 3,8 i 2,7 vegades menys que a Catalunya. Això implica que un català cobra en tres mesos el que un búlgar percep en un any, xifra que se situa en els quatre mesos i mig en el cas dels romanesos.    L'estudi d'Adecco també analitza els sous, la seguretat laboral, les oportunitats de conciliació i desenvolupament professional i la conflictivitat laboral a les comunitats autònomes. Catalunya cau posicions dues posicions en la globalitat d'aquest rànquing, i se situa per darrere de Balears, Madrid i el País Valencià.  Pel que fa a la llista sobre els salaris, en el segon trimestre Catalunya se situa en el quart lloc de les comunitats autònomes, per darrere de Madrid (2.017 euros), el País Basc (1.994 euros) i Navarra (1.866 euros).

Summary: El creixement del salari mitjà a Catalunya es debilita el segon trimestre de l'any amb un 0,2%


Els documents consultats s'hauran de deixar en els espais habilitats i no es podran tornar a les prestatgeries  ACN Barcelona.-L'accés a tots els espais de les biblioteques de Barcelona ha quedat restablert aquest dilluns sense necessitat de demanar cita prèvia per anar a recollir documents un cop finalitzades les tasques de condicionament i senyalització per garantir les mesures de seguretat als usuaris i treballadors. Els documents consultats pels usuaris s'hauran de deixar a les taules o carros senyalitzats específicament i no s'hauran de retornar a les prestatgeries amb l'objectiu de garantir la quarantena de 48 hores. Per la seva banda, els diaris i les revistes no es podran consultar lliurement i s'hauran de demanar al personal de la biblioteca.  Quant a l'aforament, hi haurà indicacions s'establirà un màxim permès i se senyalitzaran els ordinadors que no es puguin ocupar. Una altra de les mesures és el restabliment del servei de préstec interbibliotecari entre les biblioteques obertes, i la realització d’activitats presencials amb inscripció prèvia i control d’aforament. En el cas de realització de tallers no es podrà compartir material amb altres usuaris. Per accedir a les biblioteques serà obligatori l'ús de la mascareta a partir dels sis anys i amb les excepcions establertes per les autoritats sanitàries, així com el rentat de mans amb hidrogel i el manteniment de la distància de seguretat d'1,5 metres, excepte en el cas dels grups estables de convivència.

Summary: Es restableix l'accés dels usuaris a tots els espais de les biblioteques de Barcelona sense cita prèvia


El secretari general de la UGT, Josep Maria Álvarez, ha valorat amb termes ambivalents el feble creixement de l'ocupació aquest passat mes de maig: tot i valorar positivament la reducció del nombre d'aturats, ha recordat la necessitat de canviar el model productiu per eradicar la temporalitat i la precarietat laboral. Álvarez, en aquest sentit, creu que no és adequat valorar les dades de l'atur amb xifres absolutes i lamenta que el creixement dels últims temps estigui principalment basats en contractes temporals i a temps parcial, en detriment dels indefinits, i en sectors com el turístic. "Cal que el govern estatal i de la Generalitat siguin conscients que per sortir d'aquesta situació cal assentar les bases d'una economia basada en la indústria de qualitat, la recerca i el desenvolupament", ha argumentat. En aquest sentit, s'ha mostrat molt crític amb el context actual al que han de fer front molts treballadors.  "Una persona que té un contracte de dotze hores a la setmana no  es pot dir ocupació. I ara se la compta", ha reblat, tot apel·lant a analitzar amb realisme la situació actual de molts treballadors. "Hi ha molta gent al nostre país que treballa per continuar sent pobre, per no poder tenir un habitatge a l'abast, per no tenir accés a una habitació per descansar", ha apuntat el dirigent sindical. En aquest context, rebla que en un context de "poca estabilitat i salaris de misèria" es fa difícil valorar com a positives les dades de l'atur, malgrat el feble creixement de l'ocupació.

Summary: Álvarez (UGT) creu que la reducció de l'atur no tapa la necessitat d'un canvi de model per combatre la precarietat


La gran xemeneia de més de 170 metres que ha caracteritzat el perfil de Cubelles des de fa més de 30 anys desapareixerà el mes de maig de l'any vinent. És el calendari que ha detallat aquest dimecres Juan Ramon Obon, responsable d'Endesa de les centrals tèrmiques de Catalunya, en una visita a les obres de desmantellament que van començar a finals del mes de març. Segons Obon, "s'està seguint el calendari previst" i totes les tasques de la demolició i restitució dels terrenys es preveu que estiguin enllestides l'any 2021. Una de les actuacions més singulars serà el desmuntatge de la xemeneia, que es farà amb l'ajuda d'un helicòpter a la zona més elevada, per després continuar els treballs amb una grua. Mentrestant, Endesa i l'Ajuntament estan negociant el futur de les 16 hectàrees de terrenys que ocupa la central, que estudien destinar-los a ampliar les zones comercials i residencials que hi ha a la vora. L'aspecte històric de la central tèrmica de Foix mica en mica va desapareixent. Des de pràcticament l'abril passat i fins la primavera del 2019, la previsió d'Endesa es enderrocar tots els edificis i també desmantellar els dipòsits de fuel que hi ha a pocs quilòmetres, per damunt la C-32. Serà en aquesta primera fase quan també s'abordarà el desmuntatge de la xemeneia. Abans que acabi l'any s'incorporarà el personal encarregat d'aquesta part de les obres, el qual començarà el desmantellament de la torre per la part interior per després començar a desmuntar l'estructura exterior. Més endavant, segons ha detallat Juan Ramon Obon, les tasques es centraran en desmantellar els canals de refrigeració provinents del mar i, per últim, es restituiran les condicions inicials dels terrenys per eliminar els rastres de l'activitat energètica. En conjunt, tot el projecte té un pressupost de 4,7 milions d'euros, i Endesa garanteix que s'està seguint un Pla de Vigilància Ambiental. En aquest sentit, Obon ha admès que s'estan manipulant elements amb risc de contaminació, com l'amiant que s'ha retirat de les canonades amb un sistema de bombolles de pressió. També s'està prenent especial atenció a la gestió del fuel per evitar vessaments.  Segons el calendari fixat per Endesa, l'any 2021 no quedarà "ni rastre" de la central que es va inaugurar fa 34 anys a Cubelles. Queda pendent, però, saber quin serà el futur dels terrenys i també del moll del port. Sobre aquesta darrera qüestió, Juan Ramon Obon ha explicat que mantenen negociacions amb la Direcció General de Costes del Ministeri de Medi Ambient per determinar què fan amb les instal•lacions. Mentrestant, pel que fa als usos de les 16 hectàrees que ara ocupa la central tèrmica, Endesa està afrontant aquest tema amb l'Ajuntament de Cubelles. A priori, la companyia prefereix destinar l'espai a construcció, fet que el consistori veu amb bons ulls. "Ens agradaria poder continuar la línia de comerç i indústria de les Salines i a la banda més interior dels terrenys dedicar-la a habitatges", ha explicat l'alcaldessa Rosa Fonoll, si bé ha insistit que "és una de moltes possibilitats".  Obon ha assegurat que la companyia "no descarta res" de cara als futurs dels terrenys, i ha admès que existeix la possibilitat remota de destinar-los a una nova construcció de caire energètic, amb energies renovables. Fonoll ja ha advertit que aquesta no és l'opció més desitjable pel municipi i ha apuntat que, arribat el cas que Endesa volgués aixecar una nova central, l'Ajuntament faria una consulta entre la ciutadania. Cessió de material Juan Ramon Obon i Rosa Fonoll han fet aquestes declaracions en el marc d'una visita a les obres de desmantellament, que també ha servit per oficialitzar la cessió de material que Endesa ha fet al consistori, als dos instituts de secundària de Cubelles i a la Universitat Politècnica de Catalunya a Vilanova. En el primer cas, la companyia ha entregat una gran àncora, tres maquetes de l'antiga instal•lació i un gran mural elaborat per l'artista local Pedro Llorente. Pel que fa als centres educatius, els ha lliurat material de laboratori i part del fons bibliogràfic de la central.

Summary: La gran xemeneia de la central tèrmica de Cubelles es desmuntarà el maig de 2018


L'executiva nacional d'ERC debatrà aquest dilluns a la tarda una proposta per modificar i introduir canvis en aquest òrgan del partit. Així ho ha explicat la portaveu del partit, Marta Vilalta, en roda de premsa, després que ho apuntés 'El Periódico'. La intenció de la direcció és "reforçar l'organització per tal de blindar i legitimar les persones encausades, que estan sent represaliades". "Per plantar cara a una repressió que ens volia fer por, escapar-nos, que vol aturar-nos, fins i tot eliminar-nos, davant d'una actuació que ve en contra nostre, volem plantar cara", ha afegit Vilalta. Amb la proposta de canvis –Vilalta ha evitat concretar noms- la direcció vol també "refermar" el lideratge d'Oriol Junqueras i Marta Rovira com a president i secretària general del partit, "feminitzar" ERC i fer "noves incorporacions en llocs de responsabilitat estratègiques, per millorar la coordinació i el repartiment de responsabilitat de manera més eficaç", ha explicat. El consell nacional d'ERC d'aquest dissabte haurà de ratificar-ho.  Vilalta ha esquivat parlar de "noms concrets" a l'espera del debat a l'executiva d'aquesta tarda. Però ha apuntat que la intenció és que hi hagi tant noves incorporacions com canvis interns per tant de "blindar els lideratges i protegir els perseguits per la repressió", ha insistit.  Tot plegat es debat a les portes del primer aniversari del 20-S. "El dia que hi va haver un cop a la democràcia i l'autogovern", ha assegurat Vilalta en recordar els detencions, els escorcolls i les concentracions amb punt central a la conselleria d'Economia. "Les detencions del 20-S van demostrar que no aturen la voluntat de poble de Catalunya", ha insistit Vilalta. En aquest sentit ha assegurat que tant aquell dimecres de setembre com l'1-O van mostrar una "comunió entre ciutadania i institucions"  i ha animat a treballar en aquest sentit.  És a dir, a crear "complicitats" de tots els actors en una "etapa de trànsit". Per això ERC insisteix en la unitat d'acció i en la "estratègia conjunta" per tal de "reprendre la iniciativa política de les institucions". Fer-ho possible, al seu entendre, passa per desplegar la ponència política dels republicans en "fites concretes". "Es fa un treball per arribar a concrecions perquè puguin ser compartides amb la resta d'actors, s'hi està treballant". Vilalta ha apuntat que els republicans se sumaran als actes de concentració del 20 de setembre, "on va començar la repressió" ara fa un any. També volen un acte de "record" per als encausats "fent molt explicita la voluntat de persistir".  Les negociacions pels diputats suspesos La portaveu d'ERC també ha reiterat que "tan aviat com sigui possible" hi haurà acord entre els independentistes parlamentaris sobre com aplicar la suspensió als diputats afectats per la interlocutòria del jutge instructor del Suprem Pablo Llarena. La "condició necessària" dels republicans per desencallar-ho és que aquests parlamentaris puguin mantenir l'acta, que es conservi la majoria independentista i que les votacions al Parlament, amb aquest acord, siguin "efectives".

Summary: ERC vol modificar a l'executiva per "reforçar l'organització" i "blindar" els encausats


El secretari d'Estat de Transports, Pedro Saura, ha ofert diàleg a la patronal que representa Cabify i Uber (Unauto) i ha defensat durant la reunió que tenir un marc regulador "estable" és "bo per a tothom perquè ofereix seguretat jurídica". El govern espanyol manté doncs el full de ruta al que es va comprometre davant els taxistes el dilluns i assegura que cal "corregir el desequilibri" perquè la realitat que marca la llei d'un vehicle de transport amb conductor (VTC) per a cada 30 taxis es reflecteixi als carrers. També manté que cal transferir competències a les comunitats autònomes. El president de la patronal Unauto, Eduardo Martín, ha sortit "moderadament satisfet" de la reunió i ha rebaixat el to contra el paper del govern espanyol, a qui havia acusat de cedir al "xantatge" dels taxis. L'oferiment d'asseure en una mateixa taula taxistes, patronat de les VTC i membres dels ministeri ha calmat els ànims dins del sector. A la reunió no s'ha tractat, segons Martín, res sobre transferir competències també als ajuntaments.  De moment, els taxistes mantenen la vaga. En el cas de Barcelona, com a mínim fins dimecres a la tarda, quan es celebra la Conferència Nacional de Transports.

Summary: Foment ofereix diàleg a la patronat de Cabify i Uber però manté el pla per fer un nou marc regulador al setembre


El president del PPC, Xavier García Albiol, hac criticat la "radicalitat" del nou candidat de JxCAT Quim Torra i l'ha instat a "demanar perdó" als catalans que se senten espanyols i a la resta d'espanyols, en referència a unes piulades antigues del mateix. El popular ha afirmat que el "dit màgic" de Carles Puigdemont ha escollit Torra no perquè cregui que sigui el millor candiat sinó "el més radical i sobretot el més obedient a les seves instruccions" i per això ha apuntat que el que hi haurà serà un "punt i seguit" al procés independentista. D'altra banda, ha expressat la seva preocupació pels "insults" als catalans que se senten espanyols i per això li ha demanat que demani perdó com un "gest" que els populars valorarien. Per últim, ha insistit que la formació d'un nou govern significa l'aixecament "automàtic" del 155 però ha apuntat que la intervenció econòmica de la Generalitat és un assumpte "diferent" i que no s'han de barrejar els dos aspectes.  Albiol ha mostrat la seva preocupació perquè Torra serà un president "de palla" i "teledirigit des d'Alemanya". Ha afegit que no tenen cap esperança que si finalment és escollir president això contribueixi a desbloquejar la situació que viu la política catalana. D'altra banda, li ha dit que si vol fer un "gest" i transmetre el missatge que "ha canviat", el que hauria de fer és "demanar disculpes públicament a tots els espanyols pels insults tan greus que ha fet al llarg dels anys". Albiol ha assegurat que aquest seria un "gest positiu" que des del seu partit valorarien "de manera activa". "Si no demana perdó pensarem que lamentablement seguirà amb la línia visceral, radical i que probablement portarà a seguir instal·lats en el conflicte i el xoc institucional permanent", ha manifestat.  Tot i això, ha afirmat que si és escollit pel Parlament com el nou president de la Generalitat serà l'"interlocutor" del Govern amb el govern espanyol. Per tant, ha dit que defensarà que sigui la persona amb qui s'haurà de reunir el president espanyol, Mariano Rajoy, "sempre i quan el seu comportament s'ajusta a l'Estatut i al legalitat". "Si el que Torra vol és gtornar a la normalitat i la legalitat institucional i respectar les normes de convivència, evidentment que Rajoy es reunirà amb ell", ha dit.  Aixecament del 155 Sobre el 155, Albiol ha apuntat que, agradi o no, aquest article "decau" quan es formi govern perquè així constava a la proposta que es va aprovar al Senat, i que ha recordat a Cs que va votar-hi a favor. Per això, el representant del subgrup parlamentari del PPC ha retret al líder de Cs, Albert Rivera, que quan diu que no s'hauria d'aixecar el 155 el que fa és "intentar confondre i enganyar a la gent de bona fe", al temps que li ha reclamat "una miqueta de seriositat". Tot i això, Albiol ha apuntat que la intervenció econòmica de la Generalitat és un procediment diferenciat del 155: "No hem de barrejar". El popular s'ha mostrat partidari que aquesta intervenció no s'aixequi "fins que no s'aclareixin els comptes públics de la Generalitat", on ha asseverat que hi ha "bastants ombres". "Jo crec que és bo no tenir pressa en aquest aspecte", ha declarat.

Summary: Albiol critica la "radicalitat" de Torra i li reclama "demanar perdó" públicament als catalans que se senten espanyols


L'Ajuntament de Lleida ha instal·lat aquest dijous l'escultura 'Sospirs de Pau', d'Erik Schmitz, al cementiri municipal. El monòlit es va presentar públicament el 27 de juny, en l'acte que la Paeria va organitzar per homenatjar els lleidatans que han mort durant el confinament per l'emergència sanitària de la covid-19. La tinenta d'alcalde Montse Pifarré ha visitat els treballs que han consistit en la col·locació de la base de pedra de l'escultura i en la plantació de l'olivera que creixerà en el sí d'aquesta obra d'art. La peça s'ha col·locat en la zona de l'entrada al cementiri, pel carrer Francesc Bordalba. El monòlit és una estructura horitzontal amb una base de pedra, que forma una illa amb la silueta del terme municipal de Lleida. A l'interior de l'illa, un accent de metall –per simbolitzar l'ànima de les persones desaparegudes- omple una cavitat que representa el buit que han deixat. Al seu costat, l'olivera, icona de pau, recorda les persones que han mort, l'amplitud del seu nombre i la diversitat generacional. La pedra, predominant en l'escultura, és una expressió d'eternitat i de la solidesa del record que deixen. L'escultura fa 3,43 metres de llargada, 1,5 metres d'ample i s'eleva 0,60 metres sense comptar l'altura de l'olivera. L'autor, Erik Schmitz és un artista nascut a Alemanya i establert a Ivars d'Urgell (Pla d'Urgell), que conrea especialment l'escultura però també s'expressa amb gravats, pintures i murals.

Summary: La Paeria instal·la al cementiri municipal l'escultura en homenatge als lleidatans morts durant el confinament


El president del PPC, Xavier Garcia Albiol, ha comparat l'ANC amb la "policia religiosa d'alguns països extremistes musulmans" i ha assegurat que l'entitat està formada per "persones fanatitzades pel procés". En un acte aquest diumenge de Noves Generacions sobre ocupació juvenil, el líder del PPC ha posat d'exemple una suposada iniciativa de l'ANC "d'ocupació" d'infraestructures de l'Estat en cas que el govern espanyol es negués a acceptar el referèndum. "Quan es fan aquestes propostes s'obre la porta a actes violents. Es comença per justificar l'ocupació d'estructures bàsiques de l'Estat i el següent pas és que els cadells de la CUP surtin a atacar les seus de PPC o C's", ha afirmat Albiol, que també ha negat qualsevol implicació del govern espanyol en l'anul·lació del viatge de Puigdemont al Marroc: "Cap dirigent seriós es vol reunir amb radicals que aposten per un cop d'Estat, encara que sigui sense armes".

Summary: Albiol compara l'ANC amb la "policia religiosa d'alguns països extremistes musulmans"


Dos estudiants de la Universitat de Politècnica de Terrassa (UPC) de Terrassa han dissenyat i construït una cadira de rodes de baix cost per a persones en països en vies de desenvolupament. Es tracta del projecte fi de grau de Bernat Villa i Adrià Sallés, del grau d'Enginyeria de Disseny Industrial i Desenvolupament del Producte que han cursat a l'Escola Superior d'Enginyeria Industrial, Aerospacial i Audiovisuals de Terrassa. La cadira està fabricada amb rodes de bicicleta, de carretó d'hipermercat i tubs de fontaneria de PVC i està pensada perquè es pugui muntar en uns quinze minuts. La idea dels dos joves no és comercialitzar la cadira sinó que han posat el disseny al servei d'ONG per tal que aquestes puguin acostar la cadira a les persones que ho necessiten, a través de la construcció a la zona on es farà servir.  El projecte ha estat dirigit pel professor Tomeu Ventayol i compta amb el suport de la Fundació Isidre Esteve, Creu Roja i la Fundació Esport Solidari Internacional (ESI), que ja treballen per facilitar l'ús de la cadira a l'Àfrica, en concret al Senegal ja s'ha enviat una primera cadira.  La cadira original, batejada com 'Do it yourself Welchair', està fabricada amb tubs de PVC adquirits en una ferreteria, dues rodes de bicicleta, dues rodes de carretó d'hipermercat, cargols i femelles. Tot i això, els estudiants han explicat que el disseny és adaptable als materials de cada regió, com podria ser la fusta o el bambú.  La cadira contempla dues talles conceptualitzades, l'Standard i la Kids, amb un pes que oscil·la entre els 15 i els 20 kilos. La vida útil de qualsevol model és d'entre els tres i els cinc anys en condicions normals d'ús. Pel seu muntatge compta també amb un kit d'eines i recanvis per fer les reparacions. Un cop muntada, ofereix les mateixes prestacions i confortabilitat que les cadires de rodes convencionals ja que disposa de coixí al seient, reposapeus, empunyadura, respatller i rodes autropropulsables perquè l'usuari la pugui fer rodar per tenir més autonomia. A més, els estudiants han explicat que es pot adaptar a les necessitats de cada usuari. Inclusió social Més enllà d'oferir una cadira de rodes a una persona que la necessita, els estudiants es van marcar també com a objectiu la inclusió social d'aquestes persones. Per això, van pensar que el millor no era enviar la cadira construïda sinó posar el disseny a disposició de les organitzacions i persones per tal que la construcció es fes al destí. D'aquesta manera l'entorn s'involucra en la construcció i es fan servir recursos propis per a la fabricació. "No hem patentat la cadira, no volem fer-nos rics sinó que tinguin una eina al seu abast", ha afirmat Villa.  En aquest sentit, la cadira està inclosa en el programa 'Do it yourself del a Fundació Isidre Esteve, que pretén facilitar eines per millorar la vida de les persones a països del tercer món utilitzant l'enginyeria i fomentant les activitats físiques i lúdiques. "La idea és que es vagi estenent", ha dit Sallès. Segons un informe de la Organització Mundial de la Salut (OMS), 70 milions de persones al món necessiten una cadira de rodes i només el 15,5% se la poden permetre. A l'Índia per exemple el 4,7% de les persones amb discapacitat s'han d'arrossegar elles mateixes, mentre que el 38,6% utilitza un bastó o crossa i el 9,7% no té cap possibilitat de moure's fora del llit.

Summary: Dos estudiants de la UPC dissenyen una cadira de rodes de baix cost per a països en vies de desenvolupament


El Tribunal Constitucional (TC) ha estimat parcialment per unanimitat el recurs de la Generalitat contra la Lomce i ha anul·lat la disposició addicional que buscava garantir l'escolarització en castellà a Catalunya. En concret, declara inconstitucionals i nuls els paràgrafs de la llei impulsada per l'exministre José Ignacio Wert que preveia ajudes per a les famílies que volien escolaritzar els seus fills en castellà per matricular-los en centres privats si no existia oferta pública. L'ajuda es va establir en 6.000 euros per alumne a càrrec de fons públics de la Generalitat. El Constitucional considera que hi havia invasió de competències en matèria d'educació.

Summary: El TC tomba els 6.000 euros per a l'escolarització en castellà en centres privats a càrrec de la Generalitat


Els Mossos d'Esquadra han detingut un veí de Badalona (Barcelonès) de 38 anys com a presumpte autor de vuit robatoris amb força a domicilis de Matadepera i Castellar del Vallès (Vallès Occidental). L'home, de nacionalitat espanyola, actuava amb quatre persones més de nacionalitat xilena i també veïns de Badalona que ara mateix estan en cerca i captura. Fonts policials han indicat que actualment estan fora del territori català. La detenció es va produir el passat 13 de juny. L'arrestat va passar a disposició judicial el 14 de juny davant el jutjat en funcions de guàrdia de Terrassa, el qual va decretar llibertat amb càrrecs. Els fets van tenir lloc entre els mesos de març i abril d'aquest any, quan agents de la Unitat d'Investigació de Terrassa va comptabilitzar un total de vuit robatoris amb força a domicilis de Matadepera i Castellar del Vallès.  En tots els cassos es tractava de cases unifamiliars a quatre vents, la majoria d'una mateixa urbanització de Matadepera. A més, els fets es produïen sempre en la mateixa franja horària: entre les sis i les nou del vespre.  El grup accedia als habitatges forçant les finestres o les portes situades a la part posterior de la casa i buscaven objectes que els resultessin fàcils de transportar i que tinguessin sortida al mercat il·legal, bàsicament diners en efectiu, joies i electrònica. Els lladres es desplaçaven majoritàriament amb vehicles robats, encara que en alguna ocasió també haurien utilitzat vehicles de lloguer. De fet, era l'arrestat qui, presumptament, proporcionava els vehicles al grup per realitzar els fets.  La investigació va permetre relacionar tots aquests fets amb una mateixa banda organitzada i especialitzada amb aquesta tipologia de delictes.

Summary: Detingut un veí de Badalona per participar en vuit robatoris a cases unifamiliars al Vallès Occidental


Els líders europeus no han aconseguit fer cap progrés en la negociació del nou pressupost de la Unió Europea després de gairebé 30 hores de reunió. La cimera no ha servit per apropar posicions entre els 27, sinó per constatar com d'allunyades estan les posicions. Les distàncies entre els 27 són grans i ni el president del Consell Europeu, Charles Michel, ni la Comissió Europea han estat capaços d'escurçar-les. Des del primer moment, la proposta de pressupost de Michel, que el situa en l'1,074% del PIB de la UE, no era vista amb bons ulls per cap líder europeu. Uns la rebutgen per ser poc ambiciosa i plantejar retallades en fons agrícoles i de cohesió, mentre d'altres volen uns comptes encara inferiors als proposats per Michel.

Summary: Fracassa la cimera per pactar el nou pressupost de la UE després de gairebé 30 hores de reunió


L'indicador comença a funcionar aquest dimecres en 27 municipis, que concentren el 60% de la població catalana ACN Barcelona.-El Govern estudia bonificar el tram autonòmic de l'impost sobre la renda als propietaris d'habitatges que s'ajustin a l'índex de referència de preus de lloguer, que la consellera de Governació, Administracions Públiques i Habitatge, Meritxell Borràs, ha presentat aquest dimecres al matí. La consellera també ha suggerit que els 27 ajuntaments catalans que participen en l'índex podrien incloure desgravacions en l'impost sobre bens immobles als propietaris que lloguin un habitatge per sota de l'índex de referència, "un cop s'hagi certificat el bon funcionament" de l'indicador. Borràs també ha afegit que els propietaris que respectin l'índex tindran prioritat en l'Avalloguer o en les subvencions a la rehabilitació d'immobles. Borràs ha remarcat que "cal tenir clar que l'eina funciona" abans que les administracions puguin establir les mesures fiscal que incentivin els propietaris a seguir els preus que fixa d'indicador. A banda dels 27 ajuntaments i de la Generalitat, la consellera ha apuntat que l'Estat també podria fer el mateix pel que fa a l'impost de societats. Les administracions implicades es tornaran a reunir en un termini de dos mesos per avaluar el funcionament de l'indicador. "Oferim transparència i coneixement al ciutadà i l'empoderem a l'hora de prendre decisions importants per les seves vides, com són la tria de l'habitatge", ha assenyalat la consellera sobre l'índex, que comença a funcionar aquest mateix dimecres en base a la informació de 200.000 contractes i està disponible al portal agenciahabitatge.gencat.cat/indexdelloguer. Borràs ha afegit que els 27 municipis on operarà l'índex representen el 60% de la població catalana. L'índex "s'actualitzarà cada any i es millorarà", ja que l'Incasol proporcionarà més informació a través dels dipòsits dels propietaris d'habitatges en lloguer, que són obligatoris. "Volem convertir el lloguer en un alternativa real. L'índex serà útil per als ciutadans, que sabran quins preus tenen els lloguers en la zona on volen viure, però també per a les administracions, que podran incentivar els lloguers, i per als propietaris i professionals del sector, que tindran una informació que fins ara no tenien basada en informació real i oficial", ha apuntat Borràs.

Summary: El Govern estudia bonificar l'IPRF als propietaris que s'ajustin a l'índex de referència dels preus del lloguer


El Grup Rubau ha acabat les obres de construcció dels primers 30,8 quilòmetres d'autopista del Libramiento a Ciudad Obregón. Es tracta del segon projecte d'aquestes característiques que la companyia gironina realitza al país i ha suposat una inversió inicial de més de 56 MEUR. L'any 2010 van assumir la rehabilitació del Libramiento Sud de Celaya i la construcció del Libramiento Nororiente de Celaya, a l'estat de Guanajuato, que es va inaugurar a finals de 2013. En tots dos casos, es tracta de concessions amb una durada d'explotació de 30 anys i corresponen a l'estratègia de l'empresa d'implantar-se a llarg termini al continent americà. A banda de Mèxic, el grup també té una presència consolidada a Colòmbia, Bolívia i Perú.  L'autopista es va obrir al trànsit el passat 2 d'octubre després de dos anys d'obres. Es tracta d'un tram de 30,8 quilòmetres d'un projecte que en tindrà un total de 34,2 i que actuarà com a via d'accés a la ciutat. L'objectiu és canalitzar un trànsit d'uns 3.200 vehicles diaris.  La infraestructura busca reduir el temps de viatge i evitar el pas de trànsit de llarg recorregut pel centre de la ciutat. A més, l'actuació ha suposat la construcció de 22 ponts i més de 150 obres de drenatge. La concessió, que inclou l'explotació d'aquesta infraestructura durant 30 anys, es va adjudicar al consorci format pel Grup Rubau, GIA + A, Constructora Vise i Invex.  El projecte s'emmarca en el Programa Nacional d'Infraestructura 2014-2018, amb el qual Mèxic busca consolidar les seves regions "com a motors de desenvolupament econòmic i social".  Es tracta del segon projecte d'aquest tipus que la companyia fa al país. S'hi han invertit 56 MEUR i es gestionarà en forma de concessió a 30 anys. Amb aquest projecte, el grup vol demostrar la seva estratègia d'implantació a llarg termini al continent americà.  Una companyia en expansió El Grup Rubau, fundat l'any 1968 a Girona, centre la seva activitat en les àrees de construcció, concessionària i immobiliària. A banda de l'àmbit nacional, té presència i treballa en obres a Polònia, Sèrbia, Macedònia, Bòsnia, Colòmbia, Perú, Bolívia i Mèxic.  A nivell internacional, està experimentant un important creixement amb les adjudicacions recents de l'Assamblea Plurinacional de Bolívia, les Cotxeres del Metro de Mèxic, la carretera transversal de Boyacá (Colòmbia) i una torre de 40 pisos a Cali, també Colòmbia, a banda d'importants projectes ferroviaris i de carreteres als Balcans i Polònia.

Summary: El Grup Rubau estrena la seva segona autopista de peatge a Mèxic


Les bèsties de foc són les protagonistes de la 'Festivitas Bestiarum', que aquest dissabte celebra la quarta edició a Reus, coincidint amb la Capital de la Cultura Catalana. La jornada, organitzada per l'Agrupació del Bestiari Festiu i Popular de Catalunya, ha començat amb una cercavila amb sis bèsties, també hi haurà balls de lluïment pels carrers de la ciutat i acabarà amb una gala conduïda per Quim Masferrer al Teatre Bartrina, on es reconeixeran diverses entitats i personatges que treballen pel bestiari i es farà ambaixadora l'escriptora Empar Moliner. L'entitat treballa perquè Europa fixi el 24 de novembre com a Dia Europeu del Bestiari Festiu per reivindicar aquestes figures. Catalunya és un dels llocs on hi ha més densitat de bestiari i des d'aquí volen liderar la iniciativa. De moment, han començat a contactar amb altres organitzacions internacionals, com les franceses. El vicepresident de l'Agrupació de Bestiari Festiu i Popular de Catalunya, Jordi Mullor, ha explicat que des de l'entitat intenten que el 24 de novembre sigui reconegut "a escala europea" com un dia per reivindicar el bestiari festiu i popular. Amb tot, admet que aquesta és una feina que s'ha de fer "a poc a poc". "De moment és difícil", reconeix Mullor, que diu que tot i la situació política convulsa van treballant-ho amb diferents entitats, principalment, de la Catalunya nord. "Són feines lentes i poc agraïdes", ha lamentat. La intenció de l'agrupació és liderar la iniciativa d'aconseguir un dia dedicat al bestiari com a regió amb més densitat de figures. Tot i això, de bestiari n'hi ha "per tota Europa": "n'hi ha de molt antigues, tot i que a Catalunya tenim la xarxa associativa més clara i important". A Itàlia, Bèlgica i França, sobretot al sud, hi ha "un bon nombre de bèsties", per això l'Agrupació ha decidit començar per aquesta zona per iniciar els contactes. A la gala de dissabte a la tarda, al Teatre Bartrina, s'entregaran els guardons BEST, que reconeixen persones o entitats que han treballat perquè el bestiari "trobi el seu lloc en aquest país i sigui reconegut". A l'acte, l'escriptora Empar Moliner serà nomenada ambaixadora del Bestiari Festiu 2018 i rellevarà així el meteoròleg Tomàs Molina. Mullor està convençut que Moliner farà bé la seva feina perquè "és un pou de sorpreses". La Festivitis Bestiarum ha començat aquest dissabte al migdia amb una cercavila molt tranquil·la, amb música però sense foc, que han seguit desenes de nens. Quan acabi la gala, les sis figures participants oferiran unes ballades de lluïment amb la pirotècnia Estalella. Per la seva ubicació en el calendari anual el Festivitas Bestiarium esdevé la gran festa de cloenda de la temporada d'actuacions del Bestiari Festiu d'arreu del país. Balls, actuacions i cercaviles es barregen en un acte que també vol acostar el col·lectiu a la societat premiant les millors iniciatives, personatges públics o entitats que destaquen en el foment de la cultura popular i tradicional.

Summary: El 'Festivitas Bestiarum' presumeix de les bèsties catalanes a Reus


El partit reclama derogar el copagament en dependència i crear una ajuda per a famílies amb menors a càrrec condicionada als ingressos ACN Barcelona.-C's proposa en les seves propostes de resolució del ple de la pobresa un complement salarial per a les rendes més baixes a través d'un impost anual negatiu aplicable al tram autonòmic de l'IRPF. El partit també insta a accelerar els tràmits per a l'aprovació de la Renda Garantida de Ciutadania i considerar la Renda Mínima d'Inserció un dret subjectiu amb una partida oberta i ampliable en el pressupost anual de al Generalitat en funció de les necessitats i del nombre de beneficiaris. Així mateix, C's reclama derogar el pagament en dependència i també crear una ajuda econòmica per a famílies amb menors a càrrec que estaria condicionada al nivell de renda de la unitat familiar.  La proposta de complement salarial de C's via impost negatiu aposta per considerar un disseny en tres trams: un creixent, un de fix i un tram decreixent, als que s'accediria a mesura que augmentés el nivell de renda.  També reclamen crear una comissió específica al Parlament per a l'estudi de la reforma, reducció i racionalització de l'administració pública catalana amb la finalitat de detectar, evitar i suprimir les duplicitats i estructures polítiques i administratives innecessàries. En concret, C's vol eliminar els consells comarcals i reduir en un 50% el nombre de càrrecs de confiança de la Generalitat, així com signar un pacte contra la corrupció que eviti el malbaratament de cabals públics.  En matèria de salut, el partit reclama establir un període màxim garantit de 48 hores per ser atès a les consultes d'Atenció Primària, i el mateix termini perquè tota persona atesa en el servei d'urgències hospitalàries hagi completat tot el procés diagnòstic que condueix a la determinació de l'actuació pertinent, ja sigui alta, hospitalització, derivació o intervenció quirúrgica.  C's també proposa calendaritzar els pagaments a les farmàcies, a les residències i centres sanitaris i educatius concertats, així com a la resta d'entitats del tercer sector social.  En l'àmbit educatiu, les propostes de resolució presentades demanen habilitar els recursos suficients per augmentar el nombres de places públiques i subvencionades de 0 a 3 anys a les escoles infantils, fins a cobrir la demanda social. També insta el Govern a revisar tots els casos de sol·licituds de beques menjador rebutjades i adoptar les mesures pertinents per simplificar el tràmit de peticions d'aquesta beca.

Summary: C's proposa un complement salarial via IRPF per a rendes baixes i accelerar l'aprovació de la Renda de Ciutadania


El ple de l’Ajuntament de València aprovarà el pròxim 30 de març una proposta de l’alcaldia perquè la denominació oficial de la ciutat sigui en valencià. Segons que ha informat el consistori a través d’una nota de premsa, amb aquesta decisió s’acomplirà amb el reglament sobre l’ús i normalització del valencià, que varen acordar unànimement tots els grups polítics amb representació al consistori al juny del 1996, gairebé 20 anys després de la seva aprovació. Així, el nom oficial de la ciutat serà ‘València’, tal com consta en la norma esmentada, que estableix en el seu article 16 que tots els topònims del terme municipal tindran com a forma oficial “la valenciana”.  Previ a l’aprovació pel ple, aquest dimecres ho aprovarà la Comissió de Desenvolupament Humà, Educació, Joventut, Esports i Cultura,, que decidirà iniciar les actuacions necessàries per a adequar la denominació del municipi al nom que l’Acadèmia Valenciana de la Llengua va establir en el corpus toponímic valencià, publicat l’any 2009. El nom de València, inclòs en el logotip oficial de la corporació municipal des de l’octubre del 2009 per acord plenari, i en compliment del reglament esmentat anteriorment, serà la nova denominació oficial. I una vegada tramitat l’expedient que ho acrediti es remetrà a la Conselleria de Justícia, Administració Pública, Reformes Democràtiques i Llibertats Públiques. Adhesió a la declaració BIC de les Normes de Castelló La mateixa comissió acordarà així mateix l’adhesió a la declaració com a Bé d’Interès Cultural Immaterial (BIC) en favor de les Normes de Castelló.  Amb aquesta adhesió, l’Ajuntament de València donarà suport a la decisió del Consell de demanar que signu declarades BIC les conegudes com a Normes del 32, en les quals es basa la normativa desplegada per l’Acadèmia Valenciana de la Llengua, segons marca l’Estatut d’Autonomia valencià, i que reconeixen la unitat de la llengua catalana, amb les particularitat pròpies del territori.

Summary: La denominació oficial de la ciutat de València serà en valencià


El president del PP, Pablo Casado, ha carregat contra el cap de l'executiu espanyol, Pedro Sánchez, a qui ha tornat a acusar de tenir complicitats amb les forces sobiranistes: "Si dos no ballen si un no vol, per què [Sánchez] no deixa de ballar amb els independentistes, que volen trencar Espanya? Per què no acaba amb aquesta dansa suïcida?". En un acte a Albacete aquest diumenge al migdia, amb els candidats del PP a Castella-La Manxa, Casado ha asseverat que els independentistes estan podent portar el seu "pla de ruptura" endavant sense que Sánchez els "freni".

Summary: Casado, a Sánchez: "Per què no deixa de ballar amb els independentistes amb aquesta dansa suïcida?"


La IV edició de la festa gastronòmica Era Mongetada de la Vall d'Aran tindrà ressò internacional a través de la premsa estrangera gràcies a la participació de cuiners de prestigi i a la singularitat de la celebració,  que uneix en un mateix espai gastronomia, tradició agrícola i cultura popular aranesa. La curiositat per la festa ha arribat fins a Jason Lang, un fotògraf especialitzat en publicacions gastronòmiques asiàtiques que participa aquests dies a l'esdeveniment amb l'objectiu de difondre les activitats que es duen a terme a Vielha, Bossòst i Garòs. El president del Grèmi d'Ostalaria dera Val d'Aran, Ambròs Barberà, destaca "la repercussió internacional que està aconseguint l'Era Mongetada mitjançant la presència dels cuiners Aitor Olabegoya, Max Levy i Kin Hong", que durant la jornada d'aquest diumenge participaran en el show cooking, un dels actes centrals de la festa. Barberà també ha destacat que la festa representa per als aranesos un retrobament amb la seva identitat i una manera de recordar els avantpassats. Una celebració singular   La singularitat de l'Era Mongetada es concreta en la unió en un mateix espai durant tres dies de la gastronomia, els treballs tradicionals agrícoles i la posada en valor de la cultura aranesa. Bossòst ha acollit aquest dissabte l'exhibició de l''aizkolari' Ernesto Ezpeleta, conegut com a 'Bihurri', i que actualment és campió del món en el tall de troncs de grans dimensions. La jornada s'ha iniciat amb el descens del ramat des de la muntanya fins a Bossòst, la competició de jocs esportius agrícoles i la celebració d'un mercat tradicional. Al migdia, s'ha organitzat un 'Dinar Pagès'.   La jornada de diumenge començarà a Garòs amb les activitats de demostració del tractament tradicional de la mongeta (estesa, picada, ventada i la recollida). Després tindrà lloc un show cooking amb els cuiners Aitor Olabegoya, Max Levy, Kin Hong i Sacha Hormaechea, que elaboraran conjuntament amb el del Grèmi d'Ostalaria dera Val d'Aran un dinar per a 450 persones. La Mongeta de Bossòst va rebre el 2014 l'homologació comercial per part del Ministeri d'Agricultura. Després d'un llarg procés d'investigació i recuperació d'una varietat desapareguda fa més de 200 anys, la Mongeta de Bossòst té el reconeixement de "Varietat Comercial". Els experts la consideren una de les millors mongetes blanques perquè té poca pell, és mantegosa i té un gust semblant als fruits secs. Un dels seus valors afegits és que tota la producció, des de la recol·lecció fins a l'elaboració, es realitza de forma totalment artesanal.

Summary: L'Era Mongetada de la Vall d'Aran aconsegueix ressò internacional gràcies a la participació de cuiners de prestigi


També reconeixen Jordi París, Gisel Noè i Nora Ancarola, Daniel Gasol i Laia Manonelles Moner ACN Barcelona.-Els premis de l'Associació Catalana de Crítics d'Art han distingit Josep Casamartina amb el Premi Recerca per 'Ismael Smith, la bellesa i els monstres' del Museu d'Art Nacional d'Art de Catalunya, Valentín Roma amb el Premi Comissariat per 'Lèxic familiar' de Paula Rego a La Virreina Centre de la Imatge de Barcelona i Francesc Torres per 'La capsa entròpica' del MNAC amb el Premi Projecte Artístic. El jurat ha destacat de Casamartina "l'extens treball de recerca l’exhaustiu catàleg i l’excel·lent exposició que repassa i amplia amb profunditat la vida i l’obra de l’artista multidisciplinari que fou Ismael Smith", de Roma que posa en relació "les diverses facetes de l’obra de Paula Rego amb factors pictòrics, literaris, filosòfics i teatrals" i de Torres ha valorat "l'originalitat de la idea i la realització de la mostra, que trenca les distincions entre autoria artística i comissariat amb la idea subjacent que el museu sempre col·lideix amb la història". Altres guardons que es van entregar van ser el Premi Espais Iniciatives per a Jordi Paris per la Capella de Sant Roc al Museu de Valls en reconeixement a la seva llarga trajectòria i el seu compromís "per promoure la recerca, la producció i la difusió de l’art i el pensament del nostre temps des de les bones pràctiques i lluny dels grans centres culturals". Pel que fa el Premi Educació va ser per a Gisel Noè per 'El relat d'una exposició' al M|A|C Mataró Art Contemporani. En aquest cas, el guardó s'ha concedit per "haver generat un espai de col·laboració directa, transversal i semiprofessional que ha posat l’alumnat davant el repte i l’experiència de construir una exposició, copsant de primera mà els perquès de la creació artística". Per últim, el premi Crítica d'Art ha estat per a Nora Ancarola, Daniel Gasol i Laia Manonelles Moner per "Polititzacions del malestar. Dret a l’angoixa. L’art i els processos creatius com a instrument per canalitzar el malestar" per la seva defensa d'una " opció cívica i artística, que parteix de l’acceptació de la fragilitat i la converteix en resistència i potència transformadora". L'acte d'entrega dels premis va tenir lloc a l'Auditori del MACBA.

Summary: Els premis de l'Associació Catalana de Crítics d'Art distingeixen Josep Casamartina, Valentín Roma i Francesc Torres


Protecció Civil ha rebut aquest dimecres a la tarda 133 trucades relacionades amb l'episodi de vent que assola part de Catalunya. La majoria d'avisos s'han produït a la demarcació de Barcelona, concretament al Baix Llobregat i al Barcelonès. A Barcelona els Bombers de la ciutat han rebut una vintena d'avisos en una hora. L'Ajuntament ha activat el Pla Bàsic d’Emergència per ventades, com també ho ha fet Sant Boi de Llobregat. Es recomana tancar i assegurar portes i finestres, baixar persianes i recollir tendals, retirar testos de finestres i balcons i revisar els elements fixes. També tenir cura dels vehicles aparcats al carrer ja que el vent pot fer caure les motos o algun element de mobiliari urbà.  També s'indica que al carrer és convenient allunyar-se de cornises, murs i arbres i prendre precaucions davant d’edificacions en construcció o en mal estat.

Summary: Protecció Civil rep 133 trucades relacionades amb el vent, la majoria del Baix Llobregat i Barcelona


La 52a edició de la Universitat Catalana d'Estiu (UCE) es farà telemàticament com a mesura preventiva per la covid-19. Segons han confirmat fonts de la UCE a l'ACN, la iniciativa, que tindrà lloc entre el 16 i el 23 d'agost, oferirà tots els cursos, debats en línia i els actes seran retransmesos per internet. Les mateixes fonts han explicat que les autoritats franceses han autoritzat que es pugui mantenir l'activitat sempre que no hi hagi aglomeracions de persones. Per això, totes les conferències i taules rodones es faran des de Prada però sense públic. Està previst que participin dels actes el president de la Generalitat, Quim Torra, el vicepresident del Govern, Pere Aragonès, i l'expresident de la Generalitat Carles Puigdemont.  Les activitats es faran des de la seu permanent de la UCE, al centre Pau Casals. Un espai petit que estarà restringit a les persones acreditades, professors, periodistes i als membres de l'organització.  En declaracions a Ràdio Arrels, un dels organitzadors de la UCE Joan Becat ha denunciat "entrebancs" de la Prefactura i l'Ajuntament de Prades per impedir la celebració de la UCE. De fet, ha apuntat que els obligaven que els assistents passessin dues proves de coronavirus, la primera una setmana abans i la segona dos dies abans. També ha lamentat que es busqui "protegir" el primer ministre francès, Jean Castex.  Becat ha criticat que les condicions que posava l'Ajuntament de Prada "feia impossible" la celebració de la UCE. "No ens deixava cap edifici públic", ha dit. L'organitzador s'ha mostrat convençut que hi ha "altres raons" per la prudència mostrada per l'administració francesa. En concret, ha apuntat que es vol "protegir" el primer ministre francès perquè no es produeixi cap rebrot de covid-19 a la seva vila d'origen "provocat per gent del sud".

Summary: La Universitat Catalana d'Estiu es farà telemàticament per prevenir els contagis